Karmen odhodila aj posledné zábrany: Červenovláska má pletky s miestnym farárom!
Diváci komediálneho seriálu Dvojičky si určite všimli, že hoci sa Karmen Lesňanská od začiatku tvári ako cnostná, cudná a nevinná dáma, realita je niekde inde. Nedá sa zabudnúť na to, že krátko po tom, čo sa s manželom nasťahovali do záhradného domčeka jeho brata, ukazovala neznámemu mužovi prsia za peniaze. V tomto čine jej dokonca neprekážalo ani to, že je v požehnanom stave. Okrem toho vždy nechtiac prezradí detaily zo svojho intímneho života v minulosti. Na základe toho už o nej máme všetci akú - takú predstavu. Lenže to, čo predvedie dnes, zarazí každého.
Eva a Šani dohodnú s dvomi Arabmi výhodný obchod, a aby na nich zapôsobili čo najviac, chcú ich nasťahovať do záhradného domčeka. Karmenke a Adamovi navrhnú, nech sa na pár dní nasťahujú do penziónu Ružový losos. Problém však je, že ide o bývalý verejný dom, kam Karmen odmieta vkročiť. Keď zistí, že Eva svoj názor len tak ľahko nezmení, rozhodne sa, že sa jej bude líškať. Povie jej, že u otca Eugena vybaví, aby jej cirkev predala pozemok za domom za rozumnú cenu. Eva bude šťastím celá bez seba, a Karmen sprisahanecky sľúbi, že za toto sa nemusia nasťahovať do pochybného penziónu. Červenovláska túto výzvu vezme príliš vážne a miestneho farára si došikuje rovno do záhradného domčeka, kde s ním bude mať pletky. Reči o jej pomere s otcom Eugenom sa rozšíria veľmi rýchlo a dorazia aj do redakcie bulvárneho média, ktorá o škandále bleskovo napíše. Zničí to navždy Karmenkinu povesť?
Sledujte komediálny seriál Dvojičky už dnes o 20:35 na JOJke!